b'\n_START_ARTICLE_\nNaulakko\n_START_PARAGRAPH_\nNaulakko on rakenne, johon ripustetaan vaatteita, esimerkiksi takkeja. Naulakoita on lattialle asetettavia sek\xc3\xa4 sein\xc3\xa4\xc3\xa4n kiinnitett\xc3\xa4vi\xc3\xa4 malleja. Yksinkertaisimmillaan naulakko on rivi lautaan kiinnitettyj\xc3\xa4 koukkuja. Sein\xc3\xa4naulakon rakenteeseen kuuluu usein my\xc3\xb6s hattuhylly.\n_START_SECTION_\nHistoriaa\n_START_PARAGRAPH_\nVaatenaulakon syntyhistoria ei ole kovin hyvin tiedossa. Ennen korkeiden vaatekaappien ja vaateripustimien keksimist\xc3\xa4 vaatteet s\xc3\xa4ilytettiin yleens\xc3\xa4 taiteltuina arkuissa. Usein m\xc3\xa4rkien p\xc3\xa4\xc3\xa4llysvaatteiden kuivattaminen ja s\xc3\xa4ilytt\xc3\xa4minen jossain ulko-oven l\xc3\xa4hell\xc3\xa4 oli kuitenkin ratkaistava jotenkin, ja parhaiten ne kuivuivat riippuessaan koukusta tai muusta ulokkeesta. Niinp\xc3\xa4 v\xc3\xa4hitellen alkoi muodostua k\xc3\xa4yt\xc3\xa4nn\xc3\xb6ksi kiinnitt\xc3\xa4\xc3\xa4 ulko-oven l\xc3\xa4heiseen sis\xc3\xa4sein\xc3\xa4\xc3\xa4n nauloja tai koukkuja takkeja varten, ja niiden yl\xc3\xa4puolelle hyllyj\xc3\xa4 p\xc3\xa4\xc3\xa4hineit\xc3\xa4 varten._NEWLINE_Vapaasti lattialla seisovat, siirrelt\xc3\xa4v\xc3\xa4t naulakkopylv\xc3\xa4\xc3\xa4t (joista k\xc3\xa4ytet\xc3\xa4\xc3\xa4n ainakin nimityksi\xc3\xa4 pystynaulakko, jalkanaulakko ja pylv\xc3\xa4snaulakko) voitiin tuoda eteiseen, kun oli tulossa paljon vieraita, ja muulloin pit\xc3\xa4\xc3\xa4 varastossa. Naulakkopylv\xc3\xa4s tai muu lattialla seisova naulakkotyyppi on nyky\xc3\xa4\xc3\xa4nkin k\xc3\xa4tev\xc3\xa4, mik\xc3\xa4li vapaata sein\xc3\xa4tilaa ei ole tai sein\xc3\xa4pintaan ei voi tehd\xc3\xa4 kiinnityksi\xc3\xa4. Kuuluisimpia pystynaulakoita on Michael Thonet\xe2\x80\x99n hienoon wienil\xc3\xa4iskahvilaan suunnittelema, taivutetusta puusta valmistettu Cafe Daum, jonka alaosassa on rengas sateenvarjojen s\xc3\xa4ilytykseen.'